
Az 1915. évi Isonzó menti fegyveres összecsapások harcászati elemzése és tapasztalatainak felhasználása a harcászati felkészítés elméletében.

1914. július 28-án egy olyan konfliktus vette kezdetét Európában, mely nem csupán az öreg kontinens hatalmi viszonyait alakította át, de négy éven át (s van ahol még tovább) tartó gyilkos küzdelmével a fennálló világrendet is alapjaiban megrendítette. Katonai aspektusból vizsgálva azonban fontosabb oldala ezen nagy háborúnak a hadtudomány és hadművészet terén kifejtett újító hatása; a hadviselés formáinak és elveinek gyökeres megváltoztatása.
Tudományos munkám abból a témából kíván tanulságot kiemelni, s arra a kérdésre keres választ – a harcászat szintjét vizsgálatom tárgyává téve – hogy a hadviselő felek miért vonultak mindnyájan hibás, elmaradott harcászati elvek szerint háborúba; milyen tényezők vezettek harcászati doktrínáik alapvető elhibázottságához, illetve milyen módszerrel kerülhetőek el a szükségtelen vérontáshoz vezető hibák a harcászati felkészülés során.
Mindehhez egy sikertelen és a kor hadművészetének minél több problémáját látványosan hordozó hadműveletet kívántam választani – mely lehetőleg magyar vonatkozásokkal is rendelkezik. Így jutottam az 1915 során az Isonzó folyó mentén Ausztria-Magyarország és Olaszország között vívott négy isonzói csatához.
A hadtörténelmi téma általános példaértékén fölül, reményeim szerint konklúzióm rávilágít, miért hordoz az általam vizsgált kérdés korunk és a 21. századi Honvédség számára is aktuális tanulságot.



